Kim Christiansen (DF), 2011-03-01:
Vi skal jo behandle det her lovforslag om knallerter.
Det har været længe undervejs, og der har længe verseret rygter.
Først kom Venstre med et udspil til en ny knallertpakke, så faldt det lidt på stenet jord i regeringssamarbejdet, og nu er der kommet det her ud af det, vi skal behandle i dag, som er noget og så alligevel ingenting.
Dansk Folkeparti synes, der er rigtig mange gode elementer i det her, og vi har talt varmt for, at man skulle øge mobiliteten for de unge mennesker, altså sætte aldersgrænsen for, hvornår man må køre på knallert 30, ned til 15 år.
Især områder med dårlig kollektiv trafikbetjening vil have meget glæde af det her; de unge får bedre muligheder for at komme til uddannelsessteder, lærepladser og lignende.
Samtidig ønsker vi altså også, at de unge skal kunne køre knallert 45, det, der hedder stor knallert, som 16-årige i stedet for som i dag som 18-årige.
Dette ønske har ministeren af uforståelige årsager ikke taget med i lovforslaget, selv om det tredje kørekortsdirektiv, vi behandlede for ikke så længe siden, faktisk giver mulighed for dette.
Så for en enkelt gangs skyld er regeringen tilsyneladende ikke enig med EU.
Der er heller ikke statistikker, der med sikkerhed påviser, at det ville give flere ulykker, hvis man satte knallert 45 ned til 16 år, og for den sags skyld heller ikke det, som er i lovforslaget, nemlig at sætte den lille knallert ned til 15 år.
Jeg vil lige i den her forbindelse nævne, at man som 16-årig altså godt må køre rundt på veje med traktorer, der vejer adskillige ton, traktorer, der let skyder en fart af 50-60 km/t – jeg ved godt, at de ikke må, men de kan, det vil jeg lige pointere, det skyldes ikke uvidenhed – men de samme unge mennesker vil man altså ikke lade køre på en knallert, fordi den kan køre 45 km/t.
Altså, enten skal man være konservativ eller også være involveret i Rådet for Sikker Trafik for at kunne forstå logikken i det her.
Jeg bemærkede, at stedfortrædende ordfører hr. Kim Andersen udtalte sig meget om ansvarsfulde, modne unge mennesker, men de er altså ikke modne nok til at kunne køre 45 km/t på en knallert som 16-årige.
Så synes jeg, det er tomme ord, det må jeg indrømme.
Det kan Dansk Folkeparti langt hen ad vejen sagtens støtte op om.
Vi har hele tiden haft ideen med, at vi skulle skærpe køreuddannelsen, så vi fik en trappemodel: køreuddannelse fra 15 år, endnu mere som 16-årig, og som 18-årig var de unge forhåbentlig bedre rustet til at komme ud i trafikken med langt større hastigheder.
Men nu ønsker man altså, at det skal gå fra 30 km/t til 130 km/t, den dag de unge fylder 18 år.
Det mener vi ikke er trafiksikkerhedsmæssigt i orden.
Der er en masse andre elementer, men taletiden tillader jo ikke, at vi kommer hele lovforslaget rundt, for det er faktisk meget omfattende.
Det her er selvfølgelig nogle af hovedelementerne, og det er i hvert fald det, der interesserer de unge mennesker.
Det, der sikkert også interesserer dem, er, at knallertbeviset vil stige fra 100 kr. til 420 kr.
Derudover skal de bekoste et færdselsrelateret førstehjælpskursus; det er i øvrigt noget, Dansk Folkeparti synes er en glimrende idé, men man kunne måske bygge det ind i selve undervisningen til knallertbevis.
Som sagt er der rigtig mange gode elementer i det her, men der er også mange mangler.
Derfor ser vi da frem til en spændende udvalgsbehandling, hvor vi forhåbentlig kan få det her lovforslag til at blive af en sådan karakter, at Dansk Folkeparti kan gå ind og støtte det helhjertet.
Modsat f.eks. Socialdemokratiet tror vi altså meget på de unge mennesker.
Vi tror på, at vi godt kan give dem det her ansvar.
Vi ved også godt, at der er nogle banditter og nogle bøller derude.
Men det skal jo altså ikke ødelægge det for alle de mange fornuftige unge mennesker, som vi trods alt godt kan overlade et ansvar.